Document ID: /roh_data/filtered/fineweb-2-filterrobots_roh.jsonl.gz/10636

En il center da sia benedicziun ha il parsura da la Baselgia catolica è stada la populaziun da la Siria che patescha. Ma er da las unfrendas d’attatgas terroristicas sin l’entir mund ha il Papa commemorà.
Admoniziun a la pasch mundiala
«Pasch a tut ils umens e las dunnas en la Siria marterisada, nua ch'i vegn spundì bler memia bler sang» ha il Papa ditg da la loggia dal dom da s. Peder a Roma. La citad Aleppo saja durant las emnas passadas stada in lieu d’ina da las «pli crudaivlas battaglias». A la populaziun spussada stoppia vegnir dà agid, ha pretendì Francestg.
«Pasch a quels che han pers in uman charezzà entras acts da terror crudaivels ch'han semnà en ils cors da blers pajais e citads tema e mort.» En differentas regiuns da l’Africa maldovria il terrorissem schizunt uffants. Era ha il Papa regurdà dals stgatschads, da migrants e da fugitivs.
Gia l’onn passà aveva Francestg appellà a la pasch en il Proxim Orient.
RR novitads 14:00
Tradiziun papala
Il messadi dal Papa e la benedicziun «Urbi et Orbi» (‘A la citad ed al mund’) èn il punct culminant dal Nadal cristian. «Bellas festas da Nadal a Vus tuts», ha giavischà Francestg sut in tschiel d’enviern blau. Adina puspè hai dà undas d’applaus sin la plazza da s. Peder.